Mekenexi hüpoidreduktorite valikusse on lisandunud 4 uut mudelit. Uued mudelid 113C ja 114C võimaldavad koormust kuni 600 Nm ning mudelid 133C ja 134C kuni 900 Nm. Ülekandearvud katavad vahemiku 7,74:1–821,7:1 seda vastavalt suurusele. Reduktorite korpused on valmistatud suure tõmbetugevusega malmist.
Reduktorid koosnevad kas ühe- või kaheastmelisest kaldhammastega hammasülekandest ja kolmandast ülekandest, milleks on hüpoidülekanne, mis omakorda kannab momendi üle ristuvale väljundvõllile. Tänu sellisele lahendusele on reduktorite kasutegur kuni 96%, seda olenemata pöörlemissagedusest. Reduktorid on standardselt monteeritavad IEC mootoritega. Lisadena on saadaval väljundvõllid, roostevaba õõnesvõll, surveklambriga ühendus õõnesvõlli korral ja flanšid monteerimiseks. Valides tigureduktori asemel hüpoidreduktori, saab paljudel juhtudel valida ka väiksema mootori, seda just hüpoidülekande suurema kasuteguri tõttu.